Maar sou daar ’n groot verskil tussen die uiteindelike onafhanklike Skotland en ’n Skotland met meer uitgebreide magte wees? Omdat die uiteindelike karakter van onafhanklikheid nog onderhandel moes word, en nog min bekend is oor wat die uitgebreide outonomie behels, is dit moeilik om te sê.
Die referendum het in ’n effense vakuum plaasgevind omdat dit bloot ’n beginselstem was – die inhoudelike van die onafhanklikheid sou eers na ’n “ja”-stem bepaal word. Talle opsies sou op die tafel wees, soos dat Skotland staatkundige onafhanklikheid kon kry soos Australië en Nieu-Seeland, maar steeds deel van die Britse kroon. ŉ Fiskale unie, soortgelyk aan die ou Benelux-unie, sou moontlik wees, en sou die Europese Unie meer entoesiasme laat blyk dat die Skotte met oop arms ontvang word, sou ŉ groot deel van die onsekerhede oor hoe onafhanklikheid byvoorbeeld pensioentrekkers kon raak, besweer gewees het.
Hoewel die Skotse referendum groot aandag by wêreldleiers gekry het en ook pres. Barack Obama sy mening oor hoe die Skotte moes stem gelug het, en analiste die saak al behoorlik tot op die been ontleed het, het dit in groot dele van die wêreld nie veel belangstelling by Jan Publiek ontlok nie. ŉ Nuwe Rasmussen-peiling het aan die lig gebring dat die meeste Amerikaners meen net 30% van hul landgenote sal Skotland op ’n kaart kan vind.
Tog is wat in Brittanje gebeur het van groot belang vir Suid-Afrika en ander dele van die wêreld waar minderheidsgemeenskappe woon.
Met die verbrokkeling van die Sowjet-unie het lande onafhanklikheid herwin waarvan die wêreld so te sê vergeet het. Vertalings van berigte uit Engels in Afrikaans dui gereeld daarop hoe die regte Afrikaanse benamings vergete geraak het, soos in die name van Estland, Letland en Litaue.
So ’n reaksie hou egter die gevaar in van ’n verhoging van polarisasie in Suid-Afrika, veral nou met die uitspraak in die Renate Barnard-saak, en die Kaapse saak in die gelykheidshof oor die vertaling van wetgewing in al elf amptelike tale. So ŉ benadering word veral verwag nadat Gwede Mantashe in ’n media-onderhoud gesê het daar is geen sprake van minderheidsregte vir die Afrikaner nie.
Minderheidsgroepe oral oor die wêreld, waaronder die Kataloniërs, die Baske die Afrikaner en die BBB, kan besluit of hulle na die Skotse referendum as ’n half vol, of half leë glas gaan kyk. Gaan die fokus geplaas word daarop dat die Skotte (en waarskynlik ook die Walliesers, die Cornies en die Noord-Iere) groter outonomie kry, of dat die Skotte onafhanklikheid kwyt is?